CONSILIUL LOCAL SIGHIȘOARA

**DIRECȚIA DE ASISTENȚĂ SOCIALĂ SIGHIȘOARA**

Piața Muzeului nr.7 Sighişoara cod 545400 jud. Mureş România

Tel. 40-265-771280 Fax: 40-265-771278

E-mail: das@sighisoara.org.ro

Nr. 2811/08.12.2021

**RAPORT DE SPECIALITATE**

**al Direcției de Asistență Socială Sighișoara, la proiectul de hotărâre privind aprobarea Planului de acţiuni și de lucrări de interes local pe anul 2022, pentru repartizarea orelor de muncă pe care au obligația să le efectueze persoanele apte de muncă din familiile**

**beneficiare de ajutor social**

În cadrul politicii naţionale de asistenţă socială, familiile şi persoanele singure, cetăţeni români, au dreptul la un venit minim garantat, care se asigură prin acordarea ajutorului social lunar, în condiţiile Legii nr. 416/2001 privind venitul minim garantat, cu modificările şi completările ulterioare.

Pentru sumele acordate ca ajutor social, potrivit prevederilor art. 6 alin. (2) din actul normativ sus-menționat, şi ale art. 28 alin. (1) din Normele metodologice de aplicare a Legii nr. 416/2001, aprobate prin H.G. nr. 50/2011, cu modificările și completările ulterioare, una sau mai multe persoane majore apte de muncă, raportat la cuantumul ajutorului social din familia beneficiară, au obligaţia de a presta lunar, la solicitarea primarului, acţiuni sau lucrări de interes local, fără a se putea depăşi regimul normal de lucru şi cu respectarea normelor de securitate şi igienă a muncii.

Prin persoană aptă de muncă, conform art. 7^1 alin. (1) din Legea nr. 416/2001, se înţelege persoana care îndeplineşte următoarele condiţii:

a) are vârsta cuprinsă între 16 ani şi vârsta standard de pensionare;

b) nu urmează o formă de învăţământ cursuri de zi prevăzută de lege;

c) are starea de sănătate şi capacitatea fizică şi psihică corespunzătoare, care o fac aptă pentru prestarea unei munci.

Potrivit dispoziţiilor art. 29 alin. (2) din Normele metodologice de aplicare a Legii nr. 416/2001, actele doveditoare privind incapacitatea temporară de muncă sau, după caz, pierderea totală ori parţială a capacităţii de muncă, sunt următoarele: a) decizia medicală emisă de medicul expert al asigurărilor sociale din cadrul casei judeţene de pensii şi alte drepturi de asigurări sociale, pentru pensionarii de invaliditate; b) certificatul emis de comisia de expertiză medicală a persoanelor cu handicap, pentru persoanele cu handicap; c) certificatul medical de constatare a capacităţii de muncă, emis de medicul expert al asigurărilor sociale din cadrul casei judeţene de pensii şi alte drepturi de asigurări sociale, pentru persoanele cu afecţiuni cronice invalidante şi care nu sunt asigurate în sistemul public de pensii; d) adeverinţa medicală emisă de medicul de familie sau, după caz, de medicul specialist, pentru persoanele cu afecţiuni ce determină incapacitate temporară de muncă.

În cazul incapacităţii temporare de muncă ori, după caz, a pierderii totale sau parţiale a capacităţii de muncă a persoanei nominalizate să efectueze acţiunile sau lucrările de interes local, obligaţia de a presta orele de muncă poate fi transferată altor persoane din familia beneficiară de ajutor social numai cu acordul primarului.

Fac excepţie de la obligaţia de a presta orele de muncă, conform art. 7^2 din legea privind venitul minim garantat, persoanele apte de muncă şi care se află în una dintre următoarele situaţii:

a) asigură creşterea şi îngrijirea, potrivit legii, a unuia sau a mai multor copii în vârstă de până la 7 ani şi până la 18 ani în cazul copilului cu handicap grav sau accentuat, dovedit prin certificat eliberat de Comisia pentru protecţia copilului;

b) asigură îngrijirea uneia sau a mai multor persoane cu handicap grav ori accentuat sau persoane vârstnice dependente care nu beneficiază de asistent personal sau îngrijitor la domiciliu, în condiţiile legii;

c) participă la un program de pregătire profesională;

d) este încadrată în muncă.

Conform prevederilor art. 27 alin. (1) şi alin. (2) din legea venitului minim garantat, fondurile necesare pentru plata ajutorului social, se suportă din bugetul de stat, prin bugetul Ministerului Muncii, Familiei şi Protecţiei Sociale, iar cheltuielile administrative pentru verificarea îndeplinirii condiţiilor şi stabilirii dreptului la ajutorul social, inclusiv pentru activităţile legate de prestarea orelor de muncă de către beneficiarii de ajutor social, prevăzute la art. 6 alin. (2) din actul normativ susamintit, se suportă din veniturile proprii ale bugetelor locale.

În temeiul dispoziţiilor art. 16 din Legea nr. 416/2001 şi ale art. 33 alin. (1) lit. a) și alin. (2) din Normele metodologice de aplicare a legii susmenționate, în cazul familiilor care au în componenţă o persoană aptă de muncă, respectiv a persoanelor singure apte de muncă, care refuză nejustificat efectuarea acțiunilor sau lucrărilor de interes local, dreptul la ajutorul social, respectiv plata acestuia se suspendă, pentru întreaga familie sau, după caz, pentru persoana singură, prin dispoziţie a primarului, începând cu luna următoarecelei în care s-a constatat de către Direcția de Asistenţă Socială Sighișoara neîndeplinirea acestor obligaţii.

Efectuarea acţiunilor sau a lucrărilor de interes local de către persoanele apte de muncă din familiile beneficiare de ajutor social, respectiv de către persoanele singure apte de muncă, al căror drept la ajutor social a fost suspendat, atrage reluarea plăţii ajutorului social pentru întreaga familie ori, după caz, pentru persoana singură, începând cu luna următoare celei în care s-a înregistrat efectuarea acestora, conform prevederilor art. 19 din Legea nr. 416/2001 şi ale art. 34 alin. (1) din normele metodologice.

În cazul în care dreptul la ajutor social, respectiv plata acestuia au fost suspendate şi, în termen de 3 luni de la data suspendării plăţii, nu au fost îndeplinite obligaţiile privind prestarea acţiunilor sau a lucrărilor de interes local, dreptul la ajutor social încetează, prin dispoziţie scrisă a primarului, în conformitate cu dispoziţiile art. 20 alin. (1) lit. b din Legea nr. 416/2001 şi ale art. 35 alin. (1) lit. b) din normele metodologice.

Conform art. 6 alin. (4) din legea venitului minim garantat şi art. 28 alin. (4) şi alin. (5) din normele metodologice, numărul orelor de muncă prevăzute de legea privind venitul minim garantat, se calculează proporţional cu cuantumul ajutorului social de care beneficiază familia sau persoana singură, cu un tarif orar corespunzător salariului de bază minim brut pe ţară garantat în plată, raportat la durata medie lunară a timpului de muncă, formula de calcul a numărului de ore fiind următoarea:

167,333 ore x cuantumul ajutor social\*1)

Numărul de ore de muncă = -------------------------------------------------------------------------

salariul de bază minim brut pe ţară garantat în plată \*2)

*------------*

\*1) Reprezintă numărul mediu de ore aferente salariului de bază minim brut pe ţară garantat în plată. Numărul de ore se modifică anual.

\*2) Salariul de bază minim brut pe ţară garantat în plată este cel aprobat anual prin hotărâre a Guvernului. Începând cu data de 1 ianuarie 2022, salariul de bază minim brut pe țară garantat în plată este de 2550 lei lunar, conform prevederilor H.G. nr. 1071/2021.

Articolul 6 alin. (7) din Legea nr. 416/2001, stabilește obligaţia primarilor de a întocmi un plan de acţiuni sau de lucrări de interes local pentru repartizarea orelor de muncă ce vor fi executate de beneficiarii de ajutor social, de a ţine evidenţa efectuării acestor ore şi de a asigura instructajul privind normele de tehnică a securităţii muncii pentru toate persoanele care prestează acţiuni ori lucrări de interes local. Planul de acţiuni sau de lucrări de interes local se aprobă anual prin hotărâre a consiliului local și poate fi reactualizat pe parcursul anului şi aprobat prin hotărâre a consiliului local, în funcție de solicitările venite din partea instituţiilor partenere în organizarea şi evidenţa orelor de muncă.

Luând în considerare prevederile Hotărârii Consiliului Local Sighișoara nr. 76/25.04.2012 privind aprobarea delegării gestiunii directe pentru unele servicii de utilităţi publice ale Municipiului Sighişoara către S.C. ECOSERV SIG S.R.L. Sighişoara, completată prin Hotărârea Consiliului Local Sighișoara nr. 93/31.05.2012 și modificată prin Hotărârea Consiliului Local Sighișoara nr. 54/28.03.2013, în anul 2020, S.C. ECOSERV SIG S.R.L. Sighişoara a fost încredințată, prin Hotărârea Consiliului Local Sighișoara nr. 7/28.01.2021, cu aplicarea prevederilor legale privind prestarea acțiunilor sau lucrărilor de interes local de către persoanele apte de muncă din familiile beneficiarare de ajutor social cuprinse în Planul de acţiuni sau de lucrări de interes local pe anul 2021, aprobat prin hotărâre a consiliului local, a ţinut evidenţa efectuării acestor ore, a asigurat instructajul privind normele de tehnică a securităţii muncii pentru toate persoanele care prestează acţiuni ori lucrări de interes local, a supravegheat activitățile desfășurate de beneficiarii de ajutor social și a comunicat lunar Direcției de Asistență Socială Sighișoara situația privind prezența beneficiarilor de ajutor social, numărul de ore de muncă efectuate și denumirea acțiunilor sau lucrărilor prestate.

Tot în vederea aplicării prevederilor actelor normative sus-amintite, la solicitarea Direcției de Asistență Socială Sighișoara, S.C. ECOSERV SIG S.R.L. Sighișoara a înaintat, prin adresa nr. 2845/03.12.2021, propunerile privind acţiunile sau lucrările de interes local care pot fi prestate de către persoanele apte de muncă din familiile beneficiare de ajutor social în anul 2022.

Ținând cont de cele de mai sus, susţinem proiectul de hotărâre prezentat și propunem următoarele:

**1. Aprobarea Planului de acţiuni și de lucrări de interes local** pe anul 2022, **pentru repartizarea orelor de muncă pe care au obligația să le efectueze persoanele apte de muncă din familiile beneficiare de ajutor social, conform anexei;**

**2. Stabilirea principalelor obligații ce revin S.C. ECOSERV SIG S.R.L. și Direcției de Asistență Socială Sighișoara pentru implementarea Planului** de acţiuni și de lucrări de interes local pe anul 2022, **pentru repartizarea orelor de muncă pe care au obligația să le efectueze persoanele apte de muncă din familiile beneficiare de ajutor social, după cum urmează:**

* **S.C. ECOSERV SIG S.R.L.:** ține evidența efectuării orelor de muncă de către beneficiarii de ajutor social; asigură instructajul privind normele de tehnică a securității muncii; supraveghează activitățile desfășurate de beneficiarii de ajutor social; comunică lunar Direcției de Asistență Socială Sighișoara, până la sfârșitul lunii, pentru luna în curs, situația privind prezența beneficiarilor de ajutor social, numărul de ore de muncă efectuate și denumirea acțiunilor sau lucrărilor prestate;
* **Direcția de Asistență Socială Sighișoara:** transmite lunar S.C. ECOSERV SIG S.R.L., până la sfârșitul lunii în curs, pentru luna următoare, lista cu persoanele majore apte de muncă din familiile beneficiare de ajutor social care prestează acțiuni sau lucrări de interes local și numărul orelor de muncă ce se vor efectua; întocmește și înaintează către Agenția Județeană pentru Plăți și Inspecție Socială Mureș documentația necesară pentru efectuarea plății ajutorului social sau, după caz, pentru suspendarea/încetarea dreptului la ajutor social; prezintă periodic Consiliului Local Sighișoara rapoarte și informări cu privire la acțiunile sau lucrările de interes local prestate de către beneficiarii de ajutor social, cuprinse în Planul de acţiuni sau de lucrări de interes local.

Director executiv,

Doina-Victoria Bădău

Consilier juridic,

Dragoș-Sorin Șerban